5.000 de bucureşteni şi-au dat CNP-urile fără să li se ceară acordul. Reacția Gabrielei Firea.
Timp de 2 zile, platforma testampentrubucuresti.assmb.ro a funcţionat fără un certificat SSL. 5000 de persoane s-au înscris, fără să li se ceară acordul pentru prelucrarea datelor personale. Primarul General al Capitalei, Gabriela Firea, declară că nu este adevărat.
Mai mulţi specialişti în securitate digitală au analizat platforma testampentrubucuresti.assmb.ro în cursul zilelor de 22 şi 23 mai. Aceştia au constat şi au declarat pentru Mediafax, că site-ul nu prezintă un certificat SSL, prompt de accept cookie-uri şi că regulile GDPR conform cărora prelucrarea datelor personale este făcută cu acordul in prealabil a utilizatorului, nu sunt respectate.În cursul zilei de 24 mai, Primarul General al Capitalei, Gabriela Firea, a răspuns solicitării noastre.Elena Crângaşu, Reporter Mediafax: Referitor la platforma testampentrubucuresti, sunt experţi în IT care spun că lipsesc măsuri de protecţie a datelor, nu sunt respectate condiţiile GDPR şi că, în sine, este o platformă nesecurizată. Ce ne spuneţi? Există un certificat SSL, prompt de cookie-uri?Gabriela Firea, Primarul General al Capitalei: Nu este adevărat tot ceea ce au spus. Am primit această întrebare ieri, din partea Mediafax, am discutat cu, colegii noştri de la assmb, pur şi simplu, de ce n-ai bască? Beţe în roate. Nu este adevărat, dacă va veni orice control de la orice instituţie se va constata că suntem în regulă.Lucian Romaşcanu, Senator: Dar cine a întrebat? IT-iştii de la IMM Invest?Gabriela Firea, Primarul General al Capitalei: Asociaţia IT-iştilor Internaţionali. Lucian Romaşcanu, Senator: Nu, cei care au făcut IMM Invest."Bun, haideţi acum, vrem să facem ceva constructiv, sigur vine cineva să spună că e o virgulă care nu este făcută cum trebuie. Dacă nu facem nimic, nu suntem în stare de nimic, nu suntem buni, să plecăm acasă. Trebuie să ne decidem, ce vreţi să facem? Vrem să revenim la o viaţă normală, vrem să repornim economia, vrem să salvăm locurile de muncă, vrem să fim europeni" a întrebat Gabriela Firea, Primarul General al Capitalei."În Europa se testează toată lumea, se trimit teste acasă, la persoane, nu mai vine nimeni să spună virgula, punctul, paranteza, toată lumea vrea să se testeze. La noi, întâi nu m-au lăsat că nu m-au lăsat, că nu e momentul, am început acum, sunt nişte virgule, sunt nişte probleme, sunt nişte blocaje. Haideţi să testăm toţi, nu suntem în competiţie. Pe timp de pandemie, doar cine nu este foarte stăpân pe facultăţile mintale este în competiţie" a declarat Gabriela Firea.Reamintim că aproximativ 5000 de bucureşteni au apucat să se înscrie cu datele personale, în cursul zilelor de 22 şi 23 mai.